ส่วนที่ 1

ข้อมูลสรุป (Executive Summary)

บริษัท ลลิล พร็อพเพอร์ตี้ จำกัด (มหาชน) ก่อตั้งเมื่อวันที่ 8 กันยายน 2531
ด้วยทุนจดทะเบียนเริ่มแรก 20 ล้านบาท โดยมีนายทวีศักดิ์ วัชรรัคคาวงศ์ และนายไชยยันต์
ชาครกุล เป็นผู้ถือหุ้นรายใหญ่ บริษัทฯ ดำเนินธุรกิจบ้านจัดสรรภายใต้สโลแกน
“บ้านที่ปลูกบนความตั้งใจที่ดี” ตลอดระยะเวลาที่ผ่านมาบริษัทฯ
ได้มีการเปิดดำเนินการโครงการบ้านจัดสรรอย่างต่อเนื่อง แม้กระทั่งในช่วงวิกฤติเศรษฐกิจปีพ.ศ.
2540 ซึ่งเป็นช่วงที่บริษัทที่ดำเนินธุรกิจบ้านจัดสรรส่วนใหญ่ประสบกับปัญหาทางด้านการเงิน

ในช่วงวิกฤติของธุรกิจอสังหาริมทรัพย์ บริษัทฯ เป็นผู้ริเริ่มการทำการตลาดสำหรับบ้านจัดสรรใหม่ๆ
หลายประการ เช่น โครงการ Friend get Friend และการนำระบบค้ำประกันเงินดาวน์
(Escrow Account) มาใช้เพื่อสร้างความมั่นใจให้กับลูกค้า เป็นต้น ซึ่งทำให้บริษัทฯ
เป็นเพียงหนึ่งในไม่กี่บริษัทในธุรกิจอสังหาริมทรัพย์
ที่ไม่ต้องเข้าสู่แผนฟื้นฟูปรับโครงสร้างหนี้กับสถาบันการเงิน นอกจากนี้ บริษัทฯ
ยังเป็นผู้นำในการนำกลยุทธ์การจัดซื้อโครงการ
และที่ดินซึ่งเป็นหลักประกันของหนี้ที่ไม่ก่อให้เกิดรายได้ (NPL) ของสถาบันการเงินต่างๆ
รวมทั้งการจัดซื้อจากการประมูลทรัพย์สินจากองค์การเพื่อการปฏิรูประบบสถาบันการเงิน (ปรส.)
เพื่อมาพัฒนาโครงการต่อ ส่งผลให้บริษัทฯ สามารถพัฒนาโครงการได้อย่างต่อเนื่อง
และขยายตัวอย่างต่อเนื่อง
รวมทั้งมีต้นทุนการดำเนินงานที่สามารถแข่งขันกับคู่แข่งได้ตลอดระยะเวลาที่ผ่านมา

บริษัทฯ ได้มีการเพิ่มทุนจดทะเบียนอย่างต่อเนื่องเพื่อรองรับการขยายการพัฒนาโครงการต่างๆ
จนกระทั่งในปัจจุบัน บริษัทฯมีทุนจดทะเบียนชำระแล้วทั้งสิ้น 825 ล้านบาท
และได้เปลี่ยนฐานะเป็นบริษัทมหาชน เมื่อวันที่ 3 กันยายน 2545

สำหรับผลประกอบการของบริษัทฯ ในปี 2551 บริษัทฯ มีมีกำไรสุทธิทั้งสิ้น 178,855,261.46 บาท
เพิ่มขึ้นจากปี 2550 ซึ่งมีกำไรสุทธิทั้งสิ้น 120,155,015.74 บาท หรือคิดเป็นการเพิ่มขึ้นร้อยละ
48.85 ทั้งนี้ปัจจัยหลักมาจากการที่บริษัทฯ มียอดขายที่เพิ่มสูงขึ้น และการที่บริษัทฯ
มีค่าใช้จ่ายในส่วนภาษีธุรกิจเฉพาะและค่าธรรมเนียมในการโอนที่ลดลง
จากมาตรการลดหย่อนภาษีเพื่อกระตุ้นธุรกิจอสังหาริมทรัพย์ของภาครัฐ

โดยในปี 2551 นี้บริษัทฯ มียอดขายรวมทั้งสิ้น 1,094,768,152.00 บาท เพิ่มขึ้นจากปี 2550
ซึ่งมียอดขายรวมที่ 955,172,836.00 บาท หรือคิดเป็นอัตราเพิ่มขึ้นร้อยละ 14.61
ทั้งนี้ส่วนหนึ่งมาจากการที่บริษัทเร่งทำการตลาดในเชิงรุกมากขึ้น
ตลอดจนได้รับประโยชน์จากมาตรการกระตุ้นธุรกิจอสังหาริมทรัพย์ของภาครัฐ
ที่ให้ลดอัตราภาษีธุรกิจเฉพาะจากร้อยละ 3.30 เหลือ ร้อยละ 0.11,
ลดอัตราค่าธรรมเนียมการโอนกรรมสิทธิ์จากร้อยละ 2.00 เหลือร้อยละ 0.01,
และลดค่าจดจำนองจากร้อยละ 1.00 เหลือร้อยละ 0.01 โดยมีผลตั้งแต่วันที่ 29 มีนาคม 2551
ถึง 28 มีนาคม 2553 ซึ่งจากมาตรการด้านภาษีดังกล่าว ช่วยให้บริษัทมีค่าใช้จ่ายภาษีธุรกิจเฉพาะ
และค่าธรรมเนียมในการโอนเหลือเพียง 8,564,816.30 บาทในปี 2551 จาก 36,570,771.00
บาท ในปี 2550 โดยบริษัทสามารถนำค่าใช้จ่ายที่ลดลงในส่วนดังกล่าว
มาใช้เป็นงบทางการตลาดเพิ่มเติมเพื่อกระตุ้นยอดขาย และเป็นประโยชน์ต่อผู้บริโภคโดยรวม

ทั้งนี้การขยายตัวในปี 2551 ของบริษัท
ยังอยู่บนนโยบายของบริษัทที่เน้นการขยายตัวอย่างระมัดระวัง
โดยบริษัทได้ตระหนักถึงปัจจัยความเสี่ยงต่างๆ ที่เข้ามากระทบต่อเศรษฐกิจโดยรวม
ไม่ว่าจะเป็นปัญหาความไม่สงบทางการเมืองในประเทศ, ภาวะวิกฤติการณ์ทางการเงิน
อันนำไปสู่การชะลอตัวของเศรษฐกิจทั่วโลก, ตลอดจนการเพิ่มขึ้น และผันผวนของราคาน้ำมัน
และสินค้าโภคภัณฑ์ต่างๆ โดยในปี 2551 นี้ บริษัทได้ชะลอการลงทุนเพื่อประเมินความเสี่ยงโดยรวม
ส่งผลให้ฐานะการเงินของบริษัทฯ แข็งแกร่งขึ้นอย่างมาก โดย ณ สิ้นปี 2551 บริษัทฯ มีหนี้สินเพียง
303,974,466.11 บาท และเป็นส่วนของเงินกู้ยืมระยะสั้นจากสถาบันการเงินเพียง
7,322,581.38 บาท ในขณะเดียวกันบัญชีสินค้าคงเหลือของบริษัทปรับลดลงจาก
3,525,667,239.37 บาท ณ สิ้นปี 2550 เหลือ 3,150,675,211.31 บาท ณ สิ้นปี 2551
หรือปรับลดลงกว่าร้อยละ 10.6 ซึ่งเป็นไปตามนโยบายการบริหารความเสี่ยงของบริษัท
ทั้งนี้เพื่อเตรียมความพร้อมสำหรับการขยายตัวอย่างแท้จริง เมื่อสถานการณ์เอื้ออำนวย

ในส่วนของอัตราส่วนความสามารถในการทำกำไร ในปี 2551 แม้เป็นปีที่ราคาสินค้าโภคภัณฑ์ต่างๆ
เพิ่มขึ้นอย่างมาก ส่งผลกระทบต่อต้นทุนในการก่อสร้าง
อย่างไรก็ดีบริษัทยังคงสามารถควบคุมต้นทุนการก่อสร้างได้ดี โดยในปี 2551
บริษัทมีอัตราส่วนกำไรขั้นต้น (Gross Profit Margin) อยู่ที่ร้อยละ 39.64
ซึ่งเป็นระดับที่ใกล้เคียงกับปีก่อนหน้า ในส่วนของอัตราส่วนกำไรจากการดำเนินงาน (Operating
Profit Margin) และอัตราส่วนกำไรสุทธิ (Net Profit Margin) อยู่ที่ร้อยละ 23.22 และ
16.09 ตามลำดับ ซึ่งปรับเพิ่มขึ้นจากปีก่อน ทั้งนี้จากการที่บริษัทมีรายได้ที่เพิ่มขึ้น
รวมถึงมาตรการจากภาครัฐที่ช่วยให้บริษัทมีค่าใช้จ่ายทางด้านภาษีที่ลดลง

ในส่วนของงบดุล ณ วันที่ 31 ธันวาคม 2551 บริษัทมีสินทรัพย์รวมทั้งสิ้น 3,750,150,197.66
บาท ลดลงจากปีก่อนหน้า 247,162,858.26 บาท โดยเป็นการลดลงในบัญชีหนี้สินจำนวน
359,921,170.52 บาท และเพิ่มขึ้นในบัญชีส่วนของผู้ถือหุ้นจำนวน 112,758,312.26 บาท
ซึ่งส่งผลให้อัตราส่วนหนี้สินต่อทุน (D/E Ratio) ณ สิ้นปี 2551 ของบริษัท อยู่ที่ระดับเพียง 0.09
เท่า ซึ่งจัดว่าต่ำมากเมื่อเทียบกับค่าเฉลี่ยของอุตสาหกรรม
สะท้อนให้เห็นถึงความสามารถในการขยายตัวได้อีกมากในอนาคตของบริษัท เมื่อสถานการณ์ต่างๆ
เอื้ออำนวย